2.  ปัจจัยความเสี่ยง

บริษัทฯ ได้ตระหนักถึงปัจจัยความเสี่ยงต่างๆ
ที่อาจเกิดขึ้นและส่งผลกระทบต่อการดำเนินการทางธุรกิจ
จึงได้มีการกำหนดแนวทางในการบริหารความเสี่ยง ตลอดจนการทบทวน
การปรับปรุงกระบวนการทำงานอย่างต่อเนื่อง
เพื่อเสริมสร้างมาตรฐานและความพร้อมในการรองรับความเสี่ยงที่อาจเกิดขึ้นได้ในอนาคต ทั้งนี้
ปัจจัยความเสี่ยงที่อาจจะเกิดขึ้น และมีผลกระทบต่อการดำเนินงานของบริษัท สามารถสรุปได้ดังนี้

1.  ความเสี่ยงจากการผันผวนของอัตราดอกเบี้ย

ความผันผวนของอัตราดอกเบี้ยอาจส่งผลกระทบโดยตรงต่อผลการดำเนินงานของบริษัทฯ
โดยหากอัตราดอกเบี้ยในตลาดปรับตัวสูงขึ้นจะส่งผลให้ต้นทุนในการจัดหาเงินทุนของบริษัทฯ
สูงขึ้นด้วยเช่นกัน ซึ่งบริษัทฯ ได้ตระหนักถึงความเสี่ยงดังกล่าว ดังนั้น บริษัทฯ
จึงมีนโยบายป้องกันความเสี่ยงจากการผันผวนของอัตราดอกเบี้ย
โดยบริษัทฯพยายามจัดหาเงินกู้ยืมระยะยาวสกุลเงินบาทที่มีอัตราดอกเบี้ยคงที่ตลอดอายุสัญญา
ในกรณีที่เป็นเงินกู้ระยะยาวสกุลเงินบาท ซึ่งเป็นอัตราดอกเบี้ยลอยตัว บริษัทฯ
ได้ทำสัญญาแลกเปลี่ยนดอกเบี้ยให้เป็นอัตราดอกเบี้ยคงที่
และเงินกู้ยืมระยะยาวสกุลเงินต่างประเทศอัตราดอกเบี้ยลอยตัว บริษัทฯ
ได้ทำสัญญาแลกเปลี่ยนเงินตราให้เป็นสกุลเงินบาททั้งสิ้น พร้อมทั้งให้เป็นอัตราดอกเบี้ยคงที่
(รายละเอียดได้เปิดเผยไว้ในหมายเหตุประกอบงบการเงินข้อ 20 และข้อ 21) ทั้งนี้ บริษัทฯ
ไม่มีนโยบายที่จะทำสัญญาแลกเปลี่ยนดังกล่าว เพื่อการค้าหรือเก็งกำไรทั้งในปัจจุบันและอนาคต

2.  ความเสี่ยงจากการผันผวนของอัตราแลกเปลี่ยนเงินตราต่างประเทศ

ณ วันที่ 20 กุมภาพันธ์ 2556 บริษัทฯ มีภาระเงินกู้ยืมและหุ้นกู้ระยะยาว เป็นสกุลเงินเยนจำนวน
13,720 ล้านเยน หรือเทียบเท่า 4,415 ล้านบาท เป็นสกุลดอลล่าร์จำนวน 576 ล้านดอลล่าร์
หรือเทียบเท่า 17,286 ล้านบาท รวมทั้งเงินกู้ยืมระยะสั้น
เงินกู้ยืมและหุ้นกู้ระยะยาวที่จะถึงกำหนดชำระภายใน 1 ปี เป็นสกุลเงินเยนจำนวน 14,500
ล้านเยน หรือเทียบเท่า 4,666 ล้านบาท เป็นสกุลดอลล่าร์ จำนวน 51 ล้านดอลล่าร์
หรือเทียบเท่า 1,471 ล้านบาท

เพื่อเป็นการป้องกันความเสี่ยงที่อาจเกิดขึ้นจากความผันผวนของอัตราแลกเปลี่ยน บริษัทฯ
ได้ทำสัญญาแลกเปลี่ยนเงินตราต่างประเทศสำหรับเงินกู้ยืมระยะยาวและเงินกู้ยืมระยะยาวที่จะถึงกำหนดชำระภายใน
1 ปี ที่เป็นสกุลเงินต่างประเทศทั้งหมดให้เป็นสกุลเงินบาท
(รายละเอียดได้เปิดเผยไว้ในหมายเหตุประกอบงบการเงินข้อ 20 และข้อ 21) ทั้งนี้ บริษัทฯ
ไม่มีนโยบายที่จะทำสัญญาแลกเปลี่ยนเงินตราต่างประเทศและสัญญาซื้อขายเงินตราต่างประเทศล่วงหน้าเพื่อการค้าหรือเก็งกำไรทั้งในปัจจุบันและอนาคต

3.  ความเสี่ยงจากความไม่เพียงพอของเงินทุนหมุนเวียน

บริษัทฯ ใช้แหล่งเงินทุนในการให้สินเชื่อแก่ลูกค้าของบริษัทฯ จากเงินกู้ยืม ณ วันที่ 20 กุมภาพันธ์
2556 บริษัทฯ และบริษัทย่อย มียอดลูกหนี้การค้าสุทธิจำนวน 43,774 ล้านบาท
และได้ใช้แหล่งเงินทุนจากเงินกู้จากสถาบันการเงิน และออกหุ้นกู้ จำนวน 39,979 ล้านบาท

ทั้งนี้ บริษัทฯ ได้ตระหนักถึงความเสี่ยงจากการพึ่งพิงแหล่งเงินทุนแหล่งใดแหล่งหนึ่งมากเกินไป
บริษัทฯ จึงกระจายความเสี่ยงในการจัดหาเงินทุนโดยการกู้ยืมเงินจากธนาคารจำนวนทั้งสิ้น 15
แห่ง แบ่งเป็นสาขาของธนาคารต่างประเทศจำนวน 10 แห่งและธนาคารในประเทศจำนวน 5 แห่ง
โดยในช่วงระยะเวลาที่ผ่านมา บริษัทฯ
มิได้พึ่งพิงเงินกู้ยืมจากธนาคารแห่งใดแห่งหนึ่งในสัดส่วนที่เกินกว่าร้อยละ 30 ของเงินกู้ยืมรวม
นอกจากนี้ บริษัทฯ ยังจัดหาเงินทุนหมุนเวียนโดยการระดมทุนจากนักลงทุนโดยตรงได้แก่
การออกหุ้นกู้เพื่อเพิ่มความเพียงพอของแหล่งเงินทุน
และได้ทำสัญญากับสถาบันการเงินเพื่อช่วยในการจัดหาเงินกู้ยืมจากสถาบันการเงินอื่นๆ
ในลักษณะวงเงินกู้ยืมผูกพัน (Commitment Line) วงเงินจำนวน 400 ล้านบาท
และยังมีนโยบายที่จะจัดหาเงินทุนให้เพียงพอกับการขยายตัวของการให้สินเชื่อ
โดยการเพิ่มวงเงินสินเชื่อกับสถาบันการเงิน
การเพิ่มความหลากหลายในการจัดหาเงินทุนในระยะยาวด้วยการออกหุ้นกู้
และการแปลงสินทรัพย์ให้เป็นหลักทรัพย์

บริษัทฯ ได้ระดมทุนจากโครงการแปลงสินทรัพย์ให้เป็นหลักทรัพย์ โดยจัดตั้งบริษัทนิติบุคคลเฉพาะกิจ
ภายใต้กฎหมายว่าด้วยนิติบุคคลเฉพาะกิจเพื่อการแปลงสินทรัพย์ให้เป็นหลักทรัพย์ โดยบริษัทฯ
ถือหุ้นอยู่ร้อยละ 26 ในบริษัทดังกล่าว
และใช้บริษัทนิติบุคคลเฉพาะกิจระดมทุนโดยออกหุ้นกู้ซึ่งมีกระแสเงินสดจากสินทรัพย์ลูกหนี้บัตรเครดิตของบริษัทฯ
ที่ขายให้กับนิติบุคคลเฉพาะกิจดังกล่าวรองรับ

4.  ความเสี่ยงด้านสินเชื่อ

หมายถึง
ความเสี่ยงที่เกิดจากความสามารถในการชำระหนี้ของลูกค้าไม่เป็นไปตามภาระผูกพันตามสัญญา
อันเนื่องมาจากปัจจัยเสี่ยงที่เกิดขึ้นในสภาวะการณ์ในปัจจุบัน เช่น

-   การชะลอตัวทางเศรษฐกิจภายในและภายนอกประเทศ
    ซึ่งส่งผลกระทบต่อความสามารถในการชำระหนี้คืนของลูกค้าโดยตรง

-   ความเสี่ยงจากการที่ผู้ขอสินเชื่อใช้บริการสินเชื่อไม่ตรงตามวัตถุประสงค์ของบริษัท เช่น
    การขอสินเชื่อเพื่อการเช่าซื้อสินค้าแต่มีการแปลงสภาพสินค้าเป็นเงินสดเพื่อให้เกิดสภาพคล่องทางการเงิน
    ซึ่งขัดต่อวัตถุประสงค์หลักของบริษัทฯ
    ที่ต้องการนำเสนอสินเชื่อประเภทสินค้าและ/หรือบริการสำหรับลูกค้าเพื่ออำนวยความสะดวกในการดำรงชีวิตประจำวัน

-   ความเสี่ยงจากการเลิกจ้างแรงงานในบางพื้นที่
    การหยุดดำเนินธุรกิจชั่วคราวในอุตสาหกรรมบางประเภท
    ตลอดจนการลดค่าจ้างแรงงานบางส่วน
    ซึ่งจะส่งผลกระทบต่อความสามารถในการชำระหนี้ของลูกค้าโดยตรง

-   ความเสี่ยงจากการเกิดภัยพิบัติธรรมชาติ เช่น อุทกภัย ภัยแล้ง ฯลฯ
    ซึ่งส่งผลกระทบต่อความสามารถในการชำระหนี้คืนของลูกค้า

ทั้งนี้ บริษัทฯ ได้กำหนดกระบวนการทำงานของสินเชื่อ โดยครอบคลุมถึงนโยบายการให้สินเชื่อ
การเผยแพร่นโยบายไปสู่พนักงานปฏิบัติการ การจัดระดับความเสี่ยงของสินเชื่อในแต่ละประเภท
การกำหนดเงื่อนไขในการพิจารณาสินเชื่อ การทบทวนการให้สินเชื่อ
ตลอดจนอำนาจในการอนุมัติสินเชื่อ เพื่อให้เกิดมาตรฐานในการให้สินเชื่ออย่างต่อเนื่อง

2.5) ความเสี่ยงที่เกิดจากการทุจริต

บริษัทฯ
ตระหนักถึงความเสี่ยงที่เกิดจากการที่ผู้ขอสินเชื่อหรือร้านคู่ค้าแจ้งข้อมูลเท็จในการขอสินเชื่อซึ่งอาจทำให้บริษัทฯ
ได้รับความเสียหาย เนื่องจากบริษัทฯ จะไม่สามารถติดตามหนี้จากผู้ขอสินเชื่อรายดังกล่าวได้
และบริษัทฯ ก็จะต้องทำการตัดจำหน่ายหนี้ดังกล่าวเป็นหนี้สูญในที่สุด
ดังนั้นเพื่อเป็นการป้องกันความเสียหายที่อาจเกิดขึ้นจากกรณีดังกล่าว บริษัทฯ
จึงมีกระบวนการในการตรวจสอบความถูกต้องของข้อมูลที่รัดกุม
โดยพนักงานอนุมัติสินเชื่อจะตรวจสอบจากฐานข้อมูลของบริษัทฯ
ตรวจสอบจากชื่อผู้จดทะเบียนขอใช้โทรศัพท์ตามหมายเลขโทรศัพท์ที่ผู้ขอสินเชื่อแจ้งไว้ในใบคำขอสินเชื่อ
รวมทั้งการยืนยันความถูกต้องโดยการโทรศัพท์สอบถามทั้งที่บ้านและที่ทำงาน
หากยังมีข้อสงสัยก็จะส่งพนักงานตรวจสอบไปตรวจสอบบ้านและที่ทำงานเป็นการเพิ่มเติม

นอกจากนี้ บริษัทฯ ยังมีความเสี่ยงจากการทุจริตของพนักงานอนุมัติสินเชื่อ เช่น
การอนุมัติเกินวงเงินที่ผู้ขอสินเชื่อควรจะได้รับหรือการอนุมัติสินเชื่อให้แก่ผู้ขอสินเชื่อที่มีคุณสมบัติไม่ผ่านเกณฑ์ที่บริษัทฯ
กำหนด บริษัทฯ
ได้ป้องกันความเสียหายที่อาจเกิดขึ้นจากเหตุการณ์ดังกล่าวโดยกำหนดให้ผู้บริหารและพนักงานระดับหัวหน้าของฝ่ายควบคุมสินเชื่อสุ่มตรวจสอบการอนุมัติสินเชื่อว่าเป็นไปตามหลักเกณฑ์ที่บริษัทฯ
กำหนดไว้หรือไม่ นอกจากนั้น
ฝ่ายเร่งรัดหนี้สินจะส่งรายงานให้แก่ผู้บริหารฝ่ายควบคุมสินเชื่อเพื่อทำการวิเคราะห์และตรวจสอบรายละเอียดของลูกหนี้ค้างชำระเพื่อหาสาเหตุว่าเกิดจากความไม่ถูกต้องในการอนุมัติสินเชื่อหรือไม่
ทั้งนี้เพื่อพิจารณาดำเนินการต่อไป

6.  ความเสี่ยงจากการเก็บรักษาข้อมูล

การดำเนินงานของบริษัทฯ
มีการใช้ระบบเครือข่ายคอมพิวเตอร์เพื่อเก็บรักษาข้อมูลของลูกค้าเป็นจำนวนมาก
ซึ่งหากระบบคอมพิวเตอร์ขัดข้องหรือเกิดเหตุการณ์ใดๆ ที่ทำให้ข้อมูลสูญหายหรือรั่วไหล
จะส่งผลกระทบต่อการดำเนินธุรกิจของบริษัทฯ ดังนั้น บริษัทฯ
จึงได้พัฒนาระบบเครือข่ายคอมพิวเตอร์ “THIN CLIENT”
ที่สามารถใช้โปรแกรมและข้อมูลที่จำเป็นร่วมกันได้มาใช้งาน
เพื่อรองรับความเสี่ยงทางด้านการใช้งานข้อมูล ซึ่งหากเกิดเหตุใดๆ ที่มีผลกระทบต่อข้อมูล
จะสามารถใช้งานข้อมูลที่สำรองไว้จากระบบดังกล่าวได้ ทั้งนี้บริษัทฯ
ยังจัดให้มีสำรองข้อมูลที่สำคัญโดยการใช้เทปบันทึกข้อมูล (Magnetic Tape)
ซึ่งได้มีการกำหนดระยะเวลาในการบันทึกข้อมูลตามความเหมาะสมเพื่อเพิ่มความปลอดภัยของข้อมูล
รวมถึงบริษัทฯ ได้จัดส่งเทปดังกล่าวไปจัดเก็บไว้ภายนอกบริษัทฯ
โดยสถานที่จัดเก็บมีมาตรฐานการจัดเก็บและรักษาความปลอดภัยตามมาตรฐานสากล
และเพื่อเป็นการป้องกันความลับและการรั่วไหลของข้อมูลกับบุคคลต่าง ๆ ที่จำเป็นต้องใช้ข้อมูลนั้น
บริษัทฯ ได้กำหนดให้มีการจัดสรรการเข้าใช้งานระบบ ในรูปแบบของการแสดงตัวตน
และการใช้รหัสประจำตัวในการเข้าใช้งานระบบสารสนเทศของบริษัทฯ
ตามความจำเป็นของพนักงาน ซึ่งทำให้บริษัทฯสามารถลดความเสี่ยง
และโอกาสในการรั่วไหลของข้อมูลจากภายในได้

นอกจากนี้ บริษัทฯ ได้พิจารณาแนวทางในการป้องกันและแก้ไขความเสี่ยงที่เกิดขึ้น
โดยได้ขยายการรับรองระบบการบริหารจัดการความมั่นคงปลอดภัยของข้อมูลไปยังศูนย์ปฏิบัติการในแต่ละภูมิภาค
ได้แก่ ศูนย์ปฏิบัติการเชียงใหม่ศูนย์ปฏิบัติการขอนแก่น และศูนย์ปฏิบัติการหาดใหญ่
เพื่อให้ทุกศูนย์ปฏิบัติการได้ทำการปกป้องและรักษาข้อมูลไว้ซึ่งความลับ ความถูกต้อง
และความพร้อมใช้งานให้แก่ทรัพย์สินด้านข้อมูลทั้งหมดของบริษัทฯ อย่างเป็นมาตรฐานเดียวกัน
เทียบเท่ามาตรฐานที่ดีที่สุด เฉกเช่นองค์กรชั้นนำทั่วโลก

7.  ความเสี่ยงจากการเข้ามาควบคุมของภาครัฐ

เมื่อวันที่ 11 พฤศจิกายน 2545 กระทรวงการคลังได้ประกาศให้ธุรกิจบัตรเครดิต
เป็นกิจการที่ต้องขออนุญาต ตามประกาศคณะปฏิวัติฉบับที่ 58 และให้อำนาจธนาคารแห่งประเทศไทย
กำหนดหลักเกณฑ์ วิธีการ และเงื่อนไขในการประกอบธุรกิจบัตรเครดิต
โดยกำหนดอัตราดอกเบี้ยในหนี้ค้างชำระ หรือดอกเบี้ยในระหว่างเวลาผิดนัดชำระหนี้ ไม่เกินร้อยละ
18ต่อปี ในส่วนบริการเบิกเงินสดล่วงหน้าผ่านบัตรเครดิต
เรียกเก็บค่าธรรมเนียมและค่าใช้จ่ายใดๆรวมกันได้ไม่เกินร้อยละ 3
ของจำนวนเงินสดที่เบิกถอนนั้นและได้กำหนดคุณสมบัติของผู้ถือบัตรเครดิต ต้องมีรายได้ขั้นต่ำ
15,000 บาท ต่อเดือน

ในเดือนเมษายน 2547 ธนาคารแห่งประเทศไทยได้ออกข้อกำหนดเพิ่มเติม
ในการประกอบธุรกิจบัตรเครดิต โดยกำหนดอัตราการชำระหนี้ค้างชำระขั้นต่ำ
เพดานสูงสุดในการให้สินเชื่อบัตรเครดิต และกิจกรรมในการส่งเสริมการขาย
และคุณภาพของลูกหนี้บัตรเครดิต ดังนี้

-   ยอดชำระหนี้ค้างชำระขั้นต่ำ เพิ่มจาก ร้อยละ 5 เป็นร้อยละ 10 ของยอดค้างชำระ
    เริ่มตั้งแต่เดือนเมษายน 2550

-   บริษัทบัตรเครดิต ต้องยกเลิกบัตรเครดิตที่มีการค้างชำระ เกินกว่า 3 งวดขึ้นไป

-   บริษัทบัตรเครดิต ต้องตรวจสอบข้อมูลลูกค้ากับศูนย์ข้อมูลบัตรเครดิต ก่อนอนุมัติบัตร

-   ยอดสินเชื่อสูงสุดที่ให้ต้องไม่เกิน 5 เท่าของรายได้ต่อเดือน หรือกระแสเงินสดในบัญชีธนาคาร

-   บริษัทบัตรเครดิต ต้องควบคุมพนักงานในการทำกิจกรรมส่งเสริมการขาย
    เพื่อการสมัครบัตรเครดิต

ในเดือน กรกฎาคม 2548 กระทรวงการคลัง
ได้ออกประกาศให้การประกอบธุรกิจสินเชื่อส่วนบุคคลเป็นกิจการที่ต้องขออนุญาตตามประกาศคณะปฏิวัติฉบับที่
58 และให้อำนาจธนาคารแห่งประเทศไทย กำหนดหลักเกณฑ์ วิธีการ
และเงื่อนไขในการประกอบธุรกิจสินเชื่อส่วนบุคคล
และลักษณะของสินเชื่อส่วนบุคคลภายใต้การกำกับดังนี้

-   สินเชื่อที่ให้แก่บุคคลธรรมดา โดยมิได้ระบุวัตถุประสงค์ หรือมีวัตถุประสงค์
    เพื่อให้ได้มาซึ่งสินค้าหรือบริการและไม่มีวัตถุประสงค์เพื่อนำไปใช้ในการธุรกิจ
    โดยเป็นสินเชื่อที่ไม่มีทรัพย์สินเป็นหลักประกัน

-   สินเชื่อที่เกิดจากการให้เช่าซื้อและการให้เช่าแบบลิสซิ่งในสินค้าที่ผู้ประกอบธุรกิจมิได้จำหน่ายเป็นทาง
    การค้าปกติ ยกเว้นในสินค้าประเภทรถยนต์และรถจักรยานยนต์

ทั้งนี้ ธนาคารแห่งประเทศไทย ได้กำหนดคุณสมบัติของผู้ให้บริการธุรกิจสินเชื่อส่วนบุคคล
ตลอดจนเพดานอัตราดอกเบี้ย ค่าปรับ ค่าบริการ ต่อปี และวงเงินสูงสุดที่ให้สินเชื่อแก่ผู้บริโภค ดังนี้

-   ผู้ประกอบธุรกิจที่มิใช่สถาบันการเงิน (Non-Bank) ต้องมีทุนจดทะเบียนไม่ต่ำกว่า 50
    ล้านบาท และต้องได้รับอนุญาตจากรัฐมนตรีว่าการกระทรวงการคลัง

-   กำหนดอัตราดอกเบี้ย ค่าปรับ ค่าบริการ ค่าธรรมเนียมใดๆ
    สามารถเรียกเก็บได้ไม่เกินร้อยละ 28 ต่อปี ทั้งนี้ผู้ประกอบการอาจเรียกเก็บค่าใช้จ่ายอื่นๆ
    ได้ตามที่จ่ายไปจริงได้เพิ่มเติมแต่ต้องเป็นไปตามหลักเกณฑ์ที่ธนาคารแห่งประเทศไทยกำหนด

-   กำหนดวงเงินสินเชื่อที่ให้แก่ผู้บริโภคแต่ละรายได้ไม่เกิน 5
    เท่าของรายได้ของผู้บริโภคเฉลี่ยต่อเดือน

วันที่ 28 พฤศจิกายน 2549 ธนาคารแห่งประเทศไทยได้ออกประกาศ เรื่องการกำหนดหลักเกณฑ์
วิธีการ
และเงื่อนไขในการประกอบธุรกิจบัตรเครดิตสำหรับผู้ประกอบธุรกิจบัตรเครดิตเพื่อปรับเพิ่มเพดานอัตราดอกเบี้ยจากเดิมไม่เกินร้อยละ
18 ต่อปี เป็นไม่เกินร้อยละ 20 ต่อปี เนื่องจากต้นทุนการดำเนินงานที่สูงขึ้น
โดยมีผลใช้บังคับตั้งแต่วันที่ 1 ธันวาคม 2549
อย่างไรก็ตามสำหรับหนี้จากการใช้จ่ายผ่านบัตรเครดิตหรือถอนเงินสดที่เกิดขึ้นก่อนวันที่ประกาศฉบับนี้มีผลบังคับใช้
ให้เรียกเก็บดอกเบี้ยได้ไม่เกินร้อยละ 18 ต่อปี ต่อไปจนถึงวันที่ 30 มิถุนายน 2550 นอกจากนี้
ธนาคารแห่งประเทศไทยยังได้ปรับปรุงหลักเกณฑ์เกี่ยวกับคุณสมบัติของผู้ถือบัตรเครดิต และหลักเกณฑ์
วิธีการ และเงื่อนไขในการประกอบธุรกิจบัตรเครดิตในประเด็นอื่นสรุปได้ดังนี้

-   การพิจารณาคุณสมบัติของผู้ถือบัตรเครดิต
    ให้ผู้ประกอบการธุรกิจบัตรเครดิตสามารถพิจารณาจากการมีเงินฝาก
    หรือการลงทุนตราสารแสดงสิทธิในหนี้ที่ออกโดยธนาคารพาณิชย์
    องค์การของรัฐหรือรัฐวิสาหกิจที่มีกฎหมายเฉพาะจัดตั้งได้

-   ขยายหลักเกณฑ์การพิจารณาคุณสมบัติของผู้ถือบัตรองค์กร
    โดยให้ผู้ประกอบการธุรกิจบัตรเครดิตสามารถพิจารณาคุณสมบัติของผู้ถือบัตรของบัตรองค์กรจากฐานะทางการเงินของบริษัทที่จะขอมีบัตรเครดิตแทนการพิจารณาคุณสมบัติของผู้ถือบัตรรายบุคคล

เมื่อวันที่ 31 มีนาคม 2551 ธนาคารแห่งประเทศไทยได้ออกประกาศเรื่องการกำหนดหลักเกณฑ์
วิธีการ
และเงื่อนไขในการประกอบธุรกิจบัตรเครดิตสำหรับผู้ประกอบธุรกิจบัตรเครดิตเพื่อขยายขอบเขตคุณสมบัติผู้ถือบัตรหลักเพิ่มขึ้นจากเดิมโดยอนุญาตให้ผู้ประกอบธุรกิจบัตรเครดิตสามารถพิจารณาผู้ขอมีบัตรจากการมีเงินฝากประจำที่ธนาคารพาณิชย์ใดๆ
ไม่ต่ำกว่า 500,000 บาท เป็นระยะเวลาไม่น้อยกว่า 6 เดือน หรือมีเงินฝาก
หรือการลงทุนในตราสารแสดงสิทธิในหนี้หรือกองทุนรวมใด ๆ
อย่างใดอย่างหนึ่งหรือรวมกันไม่ต่ำกว่า 1,000,000 บาท เป็นระยะเวลาไม่น้อยกว่า 6 เดือนได้

ในเดือนสิงหาคม 2551 ธนาคารแห่งประเทศไทยได้ออกแนวปฏิบัติในการติดตามทวงถามหนี้
สำหรับธุรกิจบัตรเครดิต และธุรกิจสินเชื่อส่วนบุคคลภายใต้การกำกับ
เพื่อให้การติดตามทวงถามหนี้มีการดำเนินงานภายใต้กรอบที่เหมาะสม

เมื่อวันที่ 9 กรกฎาคม 2552 ธนาคารแห่งประเทศไทยได้ออกประกาศเรื่องการกำหนดหลักเกณฑ์
วิธีการ และเงื่อนไขในการประกอบธุรกิจบัตรเครดิตสำหรับผู้ประกอบธุรกิจบัตรเครดิต
โดยได้ปรับเปลี่ยนนิยามของบัตรประเภทองค์กร (corporate card) เป็นบัตรเพื่อธุรกิจ
(business card / corporate card)
เพื่อให้ครอบคลุมถึงการออกบัตรให้กับห้างหุ้นส่วนที่ไม่อยู่ในรูปของนิติบุคคลด้วย
จากเดิมที่อนุญาตให้ออก corporate card ให้เฉพาะหน่วยงานราชการ หน่วยงานของรัฐวิสาหกิจ
และบริษัทเท่านั้น เพื่อประโยชน์ต่อการกระตุ้นเศรษฐกิจโดยรวม

นอกจากนี้ในปี 2554 สืบเนื่องจากผลกระทบของสถานการณ์อุทกภัยที่เกิดขึ้น
ธนาคารแห่งประเทศไทยได้มีการออกหนังสือเวียนที่ ธปท.ฝนส. (23) ว. 547/2554 ที่
ธปท.ฝนส. (23) ว. 1564/2554 และที่ ธปท. ฝนส. (23) ว. 1727/2554
ในการขอความร่วมมือจากสถาบันการเงินตามกฎหมายว่าด้วยธุรกิจสถาบันการเงิน
บริษัทที่ประกอบธุรกิจบัตรเครดิตที่ไม่ใช่สถาบันการเงิน
และบริษัทที่ประกอบธุรกิจสินเชื่อส่วนบุคคลภายใต้การกำกับที่ไม่ใช่สถาบันการเงิน
ในการให้ความช่วยเหลือแก่ลูกหนี้ที่ได้รับผลกระทบจากอุทกภัยตามความจำเป็น เช่น
การปรับปรุงโครงสร้างหนี้ การผ่อนปรนเงื่อนไขการชำระหนี้
รวมถึงการพิจารณาปรับลดอัตราการผ่อนชำระหนี้บัตรเครดิตขั้นต่ำสำหรับลูกหนี้ที่ประสบอุทกภัยทั้งทางตรงและทางอ้อม
ให้ต่ำกว่าร้อยละ 10 ของยอดคงค้าง
และผ่อนผันหลักเกณฑ์เกี่ยวกับการกำหนดวงเงินของสินเชื่อส่วนบุคคลภายใต้การกำกับและธุรกิจบัตรเครดิตให้เกินกว่าหลักเกณฑ์ที่ประกาศ
ธปท. กำหนด
โดยพิจารณาความเหมาะสมของวงเงินตามความสามารถในการชำระหนี้ของลูกหนี้เพื่อให้ความช่วยเหลือลูกหนี้ในการฟื้นฟูความเสียหายอันเนื่องมาจากอุทกภัย

ทั้งนี้ บริษัทฯ ได้ปฏิบัติตามกฎเกณฑ์ที่เกี่ยวข้องมาโดยตลอด
และหากในอนาคตมีการออกข้อกำหนดอื่นๆ ที่เกี่ยวข้องกับธุรกิจของบริษัทฯ บริษัทฯ
ก็จะปฏิบัติตามข้อกำหนดดังกล่าวอย่างเคร่งครัด

7.  ความเสี่ยงจากภัยพิบัติทางธรรมชาติ

จากเหตุการณ์อุทกภัยที่เกิดขึ้นในช่วงปลายปี 2554
ได้ส่งผลกระทบเป็นวงกว้างในหลายพื้นที่ของประเทศ
รวมถึงการส่งผลกระทบต่อการดำเนินธุรกิจของบริษัทฯ และลูกค้าของบริษัทที่อยู่ในพื้นที่ประสบอุทกภัย
ทางบริษัทฯ ได้มีมาตรการในการดำเนินงานเพื่อรองรับผลกระทบดังกล่าวที่อาจเกิดขึ้น
โดยได้มีแผนการโอนย้ายหน่วยปฎิบัติงานบางส่วน ได้แก่ ฝ่ายจัดเก็บหนี้ อนุมัติสินเชื่อ
และลูกค้าสัมพันธ์ จากจังหวัดกรุงเทพฯ ไปยังศูนย์ปฏิบัติงานในต่างจังหวัด
เพื่อให้การดำเนินธุรกิจเป็นไปอย่างต่อเนื่องและส่งผลกระทบน้อยที่สุดต่อความสะดวกสบายของลูกค้า
นอกจากนี้ เพื่อป้องกันความเสี่ยงต่อทรัพย์สินที่อาจอยู่ในเขตพื้นที่ภัยพิบัติ บริษัทฯ
ได้มีการทำประกันภัยทรัพย์สินที่อยู่ ณ สำนักงานใหญ่ และสาขาทั่วประเทศ
ซึ่งเพียงพอต่อความเสียหายที่อาจเกิดขึ้น

8.  ความเสี่ยงที่เกี่ยวกับการรับซื้อคืนสิทธิเรียกร้องในลูกหนี้จากบริษัท นิติบุคคลเฉพาะกิจ จำกัด
    ภายใต้โครงการแปลงสินทรัพย์เป็นหลักทรัพย์ ของบริษัทฯ

เมื่อวันที่ 20 พฤษภาคม 2553 บริษัทฯ ได้จำหน่ายสิทธิเรียกร้องในลูกหนี้บัตรเครดิต จำนวน
4,355.04 ล้านบาท ให้กับ บริษัท อีเทอนอล 5 นิติบุคคล เฉพาะกิจ จำกัด (Eternal 5)
ซึ่งบริษัทได้จดทะเบียนภายใต้ประมวลกฎหมายแพ่งและพาณิชย์เพื่อประกอบการเป็นนิติบุคคลเฉพาะกิจภายใต้กฎหมายว่าด้วยนิติบุคคลเฉพาะกิจเพื่อโครงการแปลงสินทรัพย์เป็นหลักทรัพย์
ตามที่ได้รับอนุมัติโครงการจากสำนักงานคณะกรรมการกำกับหลักทรัพย์และตลาดหลักทรัพย์

ทั้งนี้ บริษัทฯ มีสิทธิซื้อคืนหรือไม่ก็ได้ สำหรับสิทธิเรียกร้องที่เป็นหนี้เสียส่วนเกินทั้งหมดคืนจาก บริษัท
นิติบุคคลเฉพาะกิจ จำกัด หากเกิดเหตุการณ์ตามเงื่อนไขที่กำหนดในสัญญา
(รายละเอียดตามหมายเหตุประกอบงบการเงิน ข้อ 37) อย่างไรก็ตาม หากบริษัทฯ
ไม่ใช้สิทธิที่จะซื้อคืนสิทธิเรียกร้องดังกล่าว
อาจจะทำให้เกิดเหตุการณ์ที่ทำให้ต้องมีการไถ่ถอนหุ้นกู้ที่ออกโดย บริษัท นิติบุคคลเฉพาะกิจ จำกัด
ก่อนกำหนด หรือทำให้ลำดับการชำระหนี้ต้องเปลี่ยนแปลงไป ซึ่งเหตุการณ์ดังกล่าวข้างต้น
จะไม่เกิดขึ้นตราบเท่าที่บริษัทฯ ยังมีการบริหารการจัดเก็บหนี้ได้ดี

9.  ความเสี่ยงกรณีบริษัทฯ มีผู้ถือหุ้นรายใหญ่ถือหุ้นเกินร้อยละ 50

ปัจจุบัน กลุ่มผู้ถือหุ้นรายใหญ่ของบริษัทฯ คือ กลุ่มอิออน ซึ่งถือหุ้นรวมกันจำนวน 157,800,000 หุ้น
คิดเป็นร้อยละ 63.12 ของจำนวนหุ้นที่จำหน่ายได้แล้วทั้งหมดของบริษัทฯ
ซึ่งจะทำให้กลุ่มผู้ถือหุ้นดังกล่าวสามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯ กำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

ทั้งนี้ บริษัทฯ มีการติดตามและประเมินความเสี่ยงในด้านต่างๆ เป็นประจำ
โดยมีการจัดประชุมการบริหารความเสี่ยง และการประชุมของหน่วยงานต่างๆ ทุกเดือน
ซึ่งการประชุมในแต่ละครั้งจะมีกรรมการบริหาร และผู้บริหารที่เกี่ยวข้องเข้าร่วมประชุมด้วย
เพื่อสำรวจการเปลี่ยนแปลงของสภาพแวดล้อม และประเมินว่าจะมีผลกระทบเพียงใด
และจะต้องปรับเปลี่ยนกลยุทธ์และหรือเป้าหมายหรือไม่ และบริษัทฯ
ยังติดตามความเสี่ยงด้วยการประเมินปัจจัยต่างๆ
ที่คาดว่าจะมีผลกระทบต่อการบรรลุเป้าหมายของบริษัทฯ